รวมทีม 13 หุ้นดาวเด่น ฟาดรีเทิร์นเกิน 50%
“ข่าวหุ้นธุรกิจออนไลน์” ได้ทำการสำรวจราคาหุ้นของบริษัทจดทะเบียน (บจ.) ใน SET ในรอบ 5 เดือนที่ผ่านมา โดยเทียบราคาปิด ณ วันที่ 30 ธ.ค.59-31 พ.ค.60 ซึ่งพบว่า มีหุ้นที่ปรับตัวเพิ่มขึ้นเกิน 50% มีทั้งหมด 13 ตัว
8 มิ.ย. 2560

“ข่าวหุ้นธุรกิจออนไลน์” ได้ทำการสำรวจราคาหุ้นของบริษัทจดทะเบียน (บจ.) ใน SET ในรอบ 5 เดือนที่ผ่านมา โดยเทียบราคาปิด ณ วันที่ 30 ธ.ค.59-31 พ.ค.60 ซึ่งพบว่า มีหุ้นที่ปรับตัวเพิ่มขึ้นเกิน 50% มีทั้งหมด 13 ตัว
ขณะที่ หุ้นดังกล่าวทั้งหมด 13 บจ. นั้น ให้ผลตอบแทนชนะตลาด โดยดัชนีตลาดหลักทรัพย์ SET ในรอบ 5 เดือนที่ผ่านมาปรับตัวขึ้น 1.21% โดยเทียบจากดัชนีอยู่ที่ระดับ 1,542.94 จุด (30 ธ.ค. 59) มาอยู่ที่ 1,561.66 จุด ( 31 พ.ค.60) หรือบวกไป 18.72 จุด
สำหรับบจ.ที่ราคาพุ่งเกิน 50% มีทั้งหมด 13 ตัว ประกอบด้วย  ASIAN ,AMANAH ,ECL ,ORI ,SYNEX ,PK ,TCCC ,COL ,RCI ,GIFT ,CM ,GREEN  และSMIT ดังนี้

*คลิกที่ตารางเพื่อขยายขนาด
โดยอันดับ 1 บริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ราคาหุ้นในรอบ 5 เดือนเพิ่มขึ้น 146.67% มาอยู่ที่ระดับ 11.10 บาท (31พ.ค.) บวกไป 6.60 บาท จากระดับ 4.50 บาท (30ธ.ค.) ซึ่งราคาหุ้นเริ่มปรับตัวขึ้นแรงอย่างต่อเนื่องนับตั้งแต่ประกาศผลการดำเนินงานไตรมาส 1/60 มีกำไร 105.81 ล้านบาท เพิ่มขึ้น 880% จากปีก่อนมีกำไร 10.80 ล้านบาท
โดยอันดับ 2 บริษัท อะมานะฮ์ ลิสซิ่ง จำกัด (มหาชน) หรือ AMANAH ราคาหุ้นในรอบ 5 เดือนเพิ่มขึ้น 122.22% มาอยู่ที่ระดับ 2 บาท (31พ.ค.) บวกไป 1.10 บาท จากระดับ 0.90 บาท (30ธ.ค.) ซึ่งราคาหุ้นเริ่มปรับตัวขึ้นแรงอย่างต่อเนื่องถึงแม้ว่าผลประกอบการจะยังไม่เป็นที่น่าประทับใจ
โดยอันดับ 3 บริษัท ตะวันออกพาณิชย์ลีสซิ่ง จำกัด (มหาชน) หรือ ECL ราคาหุ้นในรอบ 5 เดือนเพิ่มขึ้น 87.65% มาอยู่ที่ระดับ 3.04 บาท (31พ.ค.) บวกไป 1.42 บาท จากระดับ 1.62 บาท (30ธ.ค.)
ด้าน บล.เคจีไอ (ประเทศไทย) ระบุในบทวิเคราะห์วันนี้ (1มิ.ย.) ว่า  บริษัท ตะวันออกพาณิชย์ลีสซิ่ง จำกัด (มหาชน) หรือ ECL เป้าพื้นฐาน 3.64 บาท โดยประเมินแนวโน้มผลการดำเนินงานจะเติบโตแบบ เทียบไตรมาสก่อนหน้า และเทียบช่วงเดียวกันของปีก่อน ต่อเนื่องหลังจากที่ยอดสินเชื่อเช่าซื้อเติบโตเด่นในไตรมาส 1/60 ชี้ให้เห็นว่าภายหลังพันธมิตรใหม่ (PFS) เข้าถือหุ้น ECL 25.5% เริ่มปล่อยสินเชื่อแบบเชิงรุกมากขึ้น โดยคาดพอร์ตสินเชื่อจะโตเฉลี่ยปีละ 40% CAGR 2559 – 63
 
โดยอันดับ 4 บริษัท ออริจิ้น พร็อพเพอร์ตี้ จำกัด (มหาชน) หรือ ORI ราคาหุ้นในรอบ 5 เดือนเพิ่มขึ้น 81.25% มาอยู่ที่ระดับ 14.50 บาท (31พ.ค.) บวกไป 6.50 บาท จากระดับ 8 บาท (30ธ.ค.)
ด้าน นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย ปรับคำแนะนำการลงทุนหุ้น ORI เป็น”ซื้อ”จากเดิม”ถือ”หลังปรับเพิ่มราคาเป้าหมายเป็น 15.90 บาท จาก 12.30 บาท โดยปรับประมาณการกำไรปีนี้เป็นเติบโต 50% และปี 61-62 เติบโต 104% และ 109% ตามลำดับ หลังจากเข้าซื้อกิจการ “พราวด์ เรสซิเดนซ์” ส่งผลให้มี Backlog รวมเพิ่มขึ้นเป็น 2.4 หมื่นล้านบาท โดยเป็นของ ORI จำนวน 1.4 หมื่นล้านบาท และจากโครงการ PARK 24 ของ “พราวด์ เรสซิเดนซ์” จำนวน 1 หมื่นล้านบาท ขณะที่โครงการ PARK 24 จะเริ่มทยอยโอนกรรมสิทธิ์ได้ในช่วงเดือนส.ค.นี้
 
โดยอันดับ 5 บริษัท ซินเน็ค (ประเทศไทย) จำกัด (มหาชน) หรือ SYNEX ราคาหุ้นในรอบ 5 เดือนเพิ่มขึ้น 77.62% มาอยู่ที่ระดับ 12.70 บาท (31พ.ค.) บวกไป 5.55 บาท จากระดับ 7.15 บาท (30ธ.ค.) ซึ่งราคาหุ้นเริ่มปรับตัวขึ้นแรงอย่างต่อเนื่องนับตั้งแต่ประกาศผลการดำเนินงานไตรมาส 1/60 มีกำไร 148.61 ล้านบาท เพิ่มขึ้น 50% จากปีก่อนมีกำไร 99ล้านบาท
สำหรับอันดับที่ 6-13 ประกอบด้วย PK ,TCCC ,COL ,RCI ,GIFT ,CM ,GREEN  และSMIT
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน